SKRIFTLIG FORESPØRGSEL E-3620/00

af Alexandros Alavanos (GUE/NGL) til Kommissionen

(22. november 2000)

Om: Vindmøllepark i et fredet område på Syros

I området omkring Syringabjerget i det nordvestlige Syros, som er en integreret zone i Natura 2000-nettet (prioritet B) og som er medtaget i den europæiske biotopliste CORINE, har den nordægæiske region og præfekten for Cykladerne via finansiering som led i den anden EF-støtteramme planlagt at oprette en vindmøllepark bestående af fire 60 meter høje vindmøller med en kapacitet på 2,64 megawatt. Miljøorganisationer og øens indbyggere har givet udtryk for bekymring over for de katastrofale virkninger, som gennemførelsen af dette projekt vil få for det lokale og vandrende fugle-og dyreliv i dette område og for den landskabsændring, den vil medføre.

Velvidende, at produktion af elektricitet via vindmølleenergi er ønskelig, uden at det er til skade for følsomme og vigtige beskyttede områder bedes Kommissionen besvare følgende spørgsmål:

1. Agter den at gribe ind for at flytte de planlagte vindmøller og placere dem i andre områder på øen, hvor de ville påvirke miljøet mindre?

2. Findes der undersøgelser vedrørende placeringen og opførelsen af vindmøller?

Svar afgivet på Kommissionens vegne af Margot Wallström

(30. januar 2001)

Syringabjerget på Syros er en del af det område, som de græske myndigheder i medfør af Rådets habitat-direktiv 92/43/EØF af 21. maj 1992 om bevaring af naturtyper samt vilde dyr og planter(1) har foreslået med henblik på indlemmelse i det europæiske økologiske net Natura 2000. Det skal i den forbindelse sikres, at de aktiviteter, der iværksættes i dette område, ikke undergraver dets bevaringsværdige værdier. Trods områdets betydning for standfugle og trækfugle er det ikke klassificeret som særligt beskyttet område i henhold til Rådets fugledirektiv 79/409/EØF af 2. april 1979 om bevarelse af vilde fugle(2), og det opfylder ikke de ornitologiske kriterier, der kræves for at opnå en klassificering.

Der bør være udarbejdet en undersøgelse af miljøvirkningerne af dette projekt, og denne undersøgelse bør indeholde en granskning af alternative løsningsmuligheder.

På grundlag af dette og det ærede medlems oplysninger vil Kommissionen kontakte de græske myndigheder for at konstatere, om undersøgelsen af det pågældende projekts miljøvirkninger i tilstrækkeligt omfang har taget hensyn til området, som er foreslået med henblik på Natura 2000-nettet, og de alternative løsningsmuligheder.

De græske myndigheder har udvalgt det pågældende projekt med henblik på samfinansiering i henhold til foranstaltning 3.2 i EF-støtterammens operationelle energiprogram for perioden 1994-1999, som bl.a. sigter mod at samfinansiere energiprojekter i den private sektor for at fremme produktionen af vindmøllebaseret energi i Grækenland.

Ifølge oplysninger fra det formidlende organ, som administrerer den nævnte foranstaltning, er projektet endnu ikke gennemført, idet en gruppe af borgere har klaget til det græske statsråd over placeringen af vindmøllerne.

Med baggrund i subsidiaritetsprincippet intervenerer Kommissionen ikke i placeringen af private eller offentlige anlæg i medlemsstaterne, når blot Fællesskabets miljølovgivning og øvrige kompetenceområder respekteres. I medfør af samme princip bliver Kommissionen i øvrigt heller ikke systematisk oplyst om placeringen af projekter, men når den får oplysninger om mulige overtrædelser af denne lovgivning, kontakter den de nationale myndigheder.

Kommissionen råder ikke over undersøgelser vedrørende vindmøllers placering. Disse oplysninger kan imidlertid fås fra de græske myndigheder, som råder over et antal undersøgelser, hvori de mest egnede placeringsområder ud fra et energimæssigt synspunkt udpeges.

(1) EFT L 206 af 22.7.1992.

(2) EFT L 103 af 25.4.1979.